देश में हिंदी के प्रयोग की वर्त्तमान स्थिति के लिए हम हिंदी भाषी भी कम उत्तरदायी नहीं है. हिंदी भाषी क्षेत्रों में समस्या यह नहीं कि वे हिंदी का कार्य साधक ज्ञान न होने के कारण हिंदी में कार्य नहीं कर सकते, बल्कि अंग्रेजी का प्रयोग केवल एक मानसिकता बन कर रह गयी है, हिंदी बोलने और हिंदी में कार्य करने में उन्हें एक हीन भावना का अहसास होता है और लगता है की लोग उन्हें कम शिक्षित न समझें. हम बच्चों को अच्छे से अच्छे अंग्रजी माध्यम स्कूलों में पढ़ाते हैं और गर्व महसूस करते हैं जब वे अंग्रेजी में बात करते हैं और यह परंपरागत सोच ही अंग्रेजी का वर्चस्व बनाये रखने में महत्वपूर्ण योगदान दे रही है. जब अंग्रेजी माध्यम स्कूलों में अंग्रेजी की शिक्षा हिंदी से पहले शुरू की जाती हो और हिंदी को केवल एक गौण भाषा के रूप में पढाया जाता हो, तब आशा करना कठिन लगता है कि हिंदी कभी अंग्रेजी का स्थान ले पायेगी. अंग्रेजी के ज्ञान और प्रयोग को शिक्षित, कुशल और बुद्धिजीवी होने का पर्याय मानने वाली सोच रखने वाले भूल जाते हैं कि रूस, चीन, जापान ने जो विकास किया है वह अंग्रेजी के सहारे से नहीं बल्कि अपनी भाषा के सम्मान और दैनिक जीवन में प्रयोग से किया है. जब तक हम अपने अस्तित्व की पहचान अंग्रेजी के माध्यम से ढूँढते रहेंगे तब तक हिंदी को हमारे जीवन में उचित और सम्मानजनक स्थान नहीं मिलेगा और वह प्रति वर्ष केवल हिंदी दिवस या हिंदी पखवाड़े तक ही सीमित रह जायेगी. निर्णय हमारे हाथ में है कि हम अपनी अगली पीढ़ी को अपनी भाषा पर गर्व करने का अवसर देते हैं या नहीं.